ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2696/98

υποβολή: Frédéric Striby (I-EDN) προς την Επιτροπή

(1 Σεπτεμβρίου 1998)

Θέμα: Ευρωπαïκός ορισμός των φορτηγών οχημάτων

Τα φορτηγά οχήματα στη Γαλλία περιορίζονται σε 40 τόνους PTAC (ανώτατο επιτρεπόμενο φορτίο), ενώ στα γειτονικά ευρωπαϊκά κράτη περιορίζονται σε 44 ή και 50 τόνους.

Η Ευρωπαϊκή Ένωση άρχισε να συζητεί το ενδεχόμενο κοινού ορισμού για τα οχήματα οδικών μεταφορών προκειμένου να εναρμονισθούν οι κανόνες, λαμβανομένων υπόψη του ανοίγματος των συνόρων στις οδικές εμπορευματικές μεταφορές: ποιό βάρος, ποιές διαστάσεις, ποιές περιβαλλοντικές προδιαγραφές για το "ευρωπαϊκό αυτό όχημα";

Θα μπορούσε η Επιτροπή να μας ενημερώσει για την εξέλιξη του θέματος;

Απάντηση του κ. Kinnock εξ ονόματος της Επιτροπής

(6 Οκτωβρίου 1998)

Το 1993 η Επιτροπή ενέκρινε πρόταση για την εναρμόνιση των μεγίστων επιτρεπομένων βαρών και διαστάσεων των φορτηγών σε όλη την Κοινότητα(1) για τις διεθνείς και εθνικές μεταφορές.

Η πρόταση προέβλεπε, μεταξύ άλλων, ως μέγιστο όριο βάρους τους 44 τόνους για συρμούς εξαξονικών φορτηγών με αεροπνευματική ανάρτηση και τους 40 τόνους για συρμούς πενταξονικών φορτηγών.

Ενώ ορισμένα ζητήματα της πρότασης (κυρίως όσον αφορά τις μέγιστες διαστάσεις οχημάτων σε όλες τις μεταφορές και τα μέγιστα επιτρεπόμενα βάρη στις διεθνείς μεταφορές) εγκρίθηκαν με την οδηγία 96/53/ΕΚ του Συμβουλίου της 25ης Ιουλίου 1996(2), δεν επιτεύχθηκε συμφωνία στο Συμβούλιο για την εναρμόνιση των μέγιστων βαρών των οχημάτων στις εθνικές μεταφορές.

Αυτό το μέρος της πρότασης της Επιτροπής τυπικώς εξακολουθεί να παραμένει προς εξέταση από το Συμβούλιο και επί του παρόντος δεν υπάρχουν σχέδια να αποσυρθεί η πρόταση.

(1) ΕΕ C 38 της 8.2.1994.

(2) ΕΕ L 235 της 17.9.1996.
ΓΡΑΠΤΗ ΕΡΩΤΗΣΗ E-2575/98

υποβολή: John McCartin (PPE) προς την Επιτροπή

(1 Σεπτεμβρίου 1998)

Θέμα: Πληρωμές του Ταμείου Συνοχής και των διαρθρωτικών ταμείων στην Ιρλανδία

Μπορεί η Επιτροπή να μας παράσχει στοιχεία για το ύψος της κοινοτικής χρηματοδότησης που προβλέπεται για την Ιρλανδία στο πλαίσιο του τρέχοντος εξαετούς προγράμματος των διαρθρωτικών ταμείων και του Ταμείου Συνοχής, καθώς και τί ποσοστό από τα χρήματα αυτά είχε εκταμιευθεί την 1η Ιανουαρίου 1998;

Απάντηση του κ. Wulf-Mathies εξ ονόματος της Επιτροπής

(24 Σεπτεμβρίου 1998)

Η άμεση στήριξη εκ μέρους των διαρθρωτικών ταμείων για την Ιρλανδία στηρίζεται στο κοινοτικό πλαίσιο στήριξης 1994-1999, καθώς και σε μία σειρά κοινοτικών πρωτοβουλιών για την ίδια περίοδο. Οι εν λόγω πηγές χρηματοδότησης θα πρέπει να διαθέσουν 5.900 εκατ. ECU συνολικά, από τα οποία 3.250 εκατ. ECU καταβλήθηκαν μέχρι την 31η Δεκεμβρίου 1997

Επιπροσθέτως, η Ιρλανδία θα ωφεληθεί κατά τη διάρκεια της περιόδου αυτής, από 250 εκατ. ECU ακόμη, τα οποία θα διατεθούν στο πλαίσιο των κοινοτικών πρωτοβουλιών Peace και Interreg, τις οποίες διαχειρίζεται από κοινού με το Ηνωμένο Βασίλειο. Στο πλαίσιο των προγραμμάτων αυτών, προβλέφθηκε συνολική κοινοτική συνεισφορά 550 σχεδόν εκατ. ECU, από τα οποία 171 εκατ. ECU καταβλήθηκαν μέχρι την 31η Δεκεμβρίου 1997.

Το μερίδιο της Ιρλανδίας στο Ταμείο Συνοχής θα ανέλθει μεταξύ 7 % και 10 % του συνολικού προϋπολογισμού για την περίοδο 1993-1999. Το μερίδιο αυτό εκτιμάται μεταξύ 1.167 και 1.668 εκατ. ECU. Στις 31η Δεκεμβρίου 1997, οι πληρωμές ανήλθαν σε 698.5 εκατ. ECU.

Η Επιτροπή υπενθυμίζει ότι οι πληρωμές της για παρεμβάσεις για την τρέχουσα περίοδο προγραμματισμού μπορούν, γενικά, να συνεχίσουν να πραγματοποιούνται μέχρι τα τέλη του 2001.
ΓΡΑΠΤΗ ΕΡΩΤΗΣΗ E-2998/98

υποβολή: Renate Heinisch (PPE) προς την Επιτροπή

(8 Οκτωβρίου 1998)

Θέμα: Ενημέρωση για το ύψος των κοινοτικών κονδυλίων που διατέθηκαν στα πανεπιστήμια και τα ερευνητικά ιδρύματα στο κρατίδιο της Βάδης-Βυρτεμβέργης το 1997

Παρακαλώ την Επιτροπή να με ενημερώσει. Για ποιά μέτρα διατέθηκαν κοινοτικές πιστώσεις το 1997 για πανεπιστήμια και ερευνητικά ιδρύματα στο κρατίδιο της Βάδης-Βυρτεμβέργης και ποιό ήταν το ύψος των κονδυλίων αυτών

1. από το 4ο πρόγραμμα-πλαίσιο για την έρευνα, την τεχνολογική ανάπτυξη και τα σχέδια επίδειξης;

2. από τα κοινοτικά προγράμματα στους τομείς της ενέργειας και του περιβάλλοντος;

3. από τις κοινοτικές πρωτοβουλίες, συγκεκριμένα από το πρόγραμμα INTERREG;

4. από τα προγράμματα SOCRATES, Leonardo da Vinci και Νεολαία για την Ευρώπη;

5. από άλλα προγράμματα της Κοινότητας;

Απάντηση του κ. Santer εξ ονόματος της Επιτροπής

(23 Οκτωβρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ P-3207/98

υποβολή: Livio Filippi (PPE) προς την Επιτροπή

(16 Οκτωβρίου 1998)

Θέμα: Κλείσιμο του εργοστασίου Solvay στη Φεράρα

Η Solvay αποφάσισε να κλείσει ένα εργοστάσιο στη Φεράρα που απασχολούσε 200 εργαζόμενους, γεγονός που προκάλεσε τις διαμαρτυρίες των συνδικαλιστικών ενώσεων και των τοπικών φορέων.

Είναι πολλές πλέον οι περιπτώσεις πολυεθνικών εταιριών οι οποίες, χωρίς να ενδιαφέρονται για τις κοινωνικές συνέπειες, απολύουν προσωπικό ή κλείνουν εργοστάσια.

Θα μπορούσε άραγε ο Επίτροπος κ. Flynn να διακριβώσει κατά πόσον η εταιρία εκπλήρωσε την υποχρέωσή της για διαβούλευση με τους εργαζόμενους, που προβλέπει η οδηγία που αφορά τις επιτροπές των ευρωπαϊκών επιχειρήσεων, και τί σκοπεύει να πράξει προκειμένου να γίνονται σεβαστά τα θεμελιώδη δικαιώματα των εργαζομένων με γνώμονα την προστασία της απασχόλησης;

Απάντηση του κ. Flynn εξ ονόματος της Επιτροπής

(16 Νοεμβρίου 1998)

Η Ευρωπαϊκή Επιτροπή γνωρίζει τα προβλήματα σχετικά με το κλείσιμο ενός εργοστασίου παραγωγής της Solvay στη Ferrara (Ιταλία).

Το άρθρο 3 της οδηγίας του Συμβουλίου 94/45/ΕΚ περί της καθιέρωσης ευρωπαϊκής επιτροπής επιχείρησης ή διαδικασίας στις επιχειρήσεις και τους ομίλους κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους(1), έδωσε στους κοινωνικούς εταίρους τη δυνατότητα να συνάπτουν εθελοντικές συμφωνίες για την καθιέρωση ευρωπαϊκής επιτροπής επιχείρησης ώστε να εκπληρώνονται οι υποχρεώσεις που ορίζονται μέσα στην οδηγία. Μια τέτοια συμφωνία βάσει του άρθρου 13 υπάρχει στον όμιλο Solvay αλλά η Ευρωπαϊκή Επιτροπή δεν διαθέτει πληροφορίες προς το παρόν σχετικά με το αν η συμφωνία τηρήθηκε πλήρως στο πλαίσιο του κλεισίματος του εργοστασίου στη Ferrara. Αναζητούμε περισσότερες πληροφορίες.

Πρέπει να τονιστεί ότι κατ' αρχήν τα κράτη μέλη είναι υπεύθυνα για την εφαρμογή, την εκτέλεση και την επιβολή των κοινοτικών οδηγιών.

(1) ΕΕ L 10 της 16.1.1998.
ΓΡΑΠΤΗ ΕΡΩΤΗΣΗ E-2471/98

υποβολή: Jesús Cabezón Alonso (PSE) προς την Επιτροπή

(30 Ιουλίου 1998)

Θέμα: Η Ευρωπαïκή Ένωση και νόσος του Πάρκινσον

Ποιές είναι οι κοινοτικές πρωτοβουλίες και το ύψος των πιστώσεων που διατίθενται από την Ευρωπαϊκή Ένωση για τη μελέτη και καταπολέμηση της νόσου του Πάρκινσον καθώς και για την ανακούφιση των επιπτώσεών της;

Έχει προβλεφθεί από την Επιτροπή κάποιο πρόγραμμα για την αντιμετώπιση των αναγκών σε ό,τι αφορά τη θεραπεία και τις επιπτώσεις της νόσου του Πάρκινσον;

Απάντηση του κ. Flynn εξ ονόματος της Επιτροπής

(26 Οκτωβρίου 1998)

Η Επιτροπή υποστηρίζει από το 1995 δραστηριότητες σχετικά με νευροεκφυλιστικές διαταραχές και άτομα που φροντίζουν ασθενείς σε μη επαγγελματική βάση. Όμως μέχρι τώρα κανένα από τα σχέδια που υποβλήθηκαν σχετικά με την νόσο του Πάρκινσον ανταποκρίνεται στα κριτήρια που απαιτούνται για οικονομική υποστήριξη. Η Ευρωπαϊκή Οργάνωση για τη νόσο του Πάρκινσον έλαβε οικονομική υποστήριξη από το πρόγραμμα σχετικά με την ενσωμάτωση των ατόμων με ειδικές ανάγκες στην αγορά εργασίας, με στόχο την ανάλυση των αναγκών που έχουν τα άτομα και οι οικογένειες τους που ζουν με την ασθένεια αυτή και την εξεύρεση της κατάλληλης ανταπόκρισης.

Στη νέα "πρωτοποριακή" ανακοίνωση σχετικά με την ανάπτυξη της πολιτικής για τη δημόσια υγεία(1) προτείνεται η απομάκρυνση από την ειδική για την ασθένεια προσέγγιση προς μία πιο οριζόντια προσέγγιση στη δημόσια υγεία. Στο άρθρο 152 όμως της συνθήκης του Άμστερντάμ ορίζεται σαφώς ότι ο τρόπος με τον οποίο τα κράτη μέλη οργανώνουν και παρέχουν τα συστήματα υγειονομικής περίθαλψης υπάγεται στην αρμοδιότητα των κρατών μελών.

Η έρευνα για τη νόσο του Πάρκινσον κατείχε πάντα μια ιδιαίτερη θέση στα ερευνητικά προγράμματα βιοϊατρικής (Biomed) της Κοινότητας. Χρηματοδοτήθηκε ήδη στα πλαίσια του προγράμματος Biomed 1, και αποτελεί το άμεσο αντικείμενο των τεσσάρων σχεδίων του Biomed 2. Τα σχέδια αυτά αρχίζουν από τη γενετική και μοριακή προσέγγιση και φθάνουν έως τη θεραπεία με μοσχεύματα κυττάρων ή με λειτουργική νευροχειρουργική. Ορισμένα από αυτά τα σχέδια είχαν ήδη σημαντικά αποτελέσματα. Αυτή η ασθένεια θίγεται εν μέρει ή έμμεσα σε πολυάριθμα άλλα σχέδια.

Η θέση της θα πρέπει να είναι τουλάχιστον εξίσου σημαντική στο θέμα 1 του μελλοντικού 5ου προγράμματος πλαίσιο. Πρόκειται, πράγματι, για μία από τις πιο σπάνιες ασθένειες που αναφέρονται ρητώς στο πρόγραμμα, ιδιαίτερα στη θεμελιώδη δραστηριότητα με τίτλο "γήρανση". Εντάσσεται επίσης τέλεια στο πλαίσιο δύο τουλάχιστον δραστηριοτήτων γενικής φύσης: τις χρονικές και εκφυλιστικές ασθένειες, και τις νευροεπιστήμες.

(1) COM(98)230 τελικό.
ΓΡΑΠΤΗ ΕΡΩΤΗΣΗ E-2270/98

υποβολή: Nikitas Kaklamanis (UPE) προς την Επιτροπή

(22 Ιουλίου 1998)

Θέμα: Πρωτοφανείς διαδικασίες στο Χρηματιστήριο Αθηνών

Οι Έλληνες επενδυτές του Χρηματιστηρίου Αξιών Αθηνών οι οποίοι αγόρασαν μετοχές της εταιρείας "ΕΛΛΗΝΙΚΑ ΠΕΤΡΕΛΑΙΑ" κατά την πρώτη ημέρα διαπραγμάτευσης (30.6.1998) των μετοχών της, ευρέθησαν μπροστά σε μια πρωτοφανή διαδικασία: ένα μεγάλο μέρος των μικροεπενδυτών, αν και πλήρωσαν για να αποκτήσουν τις μετοχές, δεν πήραν στα χέρια τους τους αποθετήριους τίτλους.

Αυτή η μη έγκαιρη παράδοση των αποθετηρίων εγγράφων σε όλους τους επενδυτές είχε ως αποτέλεσμα τη στρέβλωση της αγοράς κατά την πρώτη ημέρα διαπραγμάτευσης των μετοχών με αποτέλεσμα πολλοί να αποκομίσουν τεράστια κέρδη. Με δεδομένο ότι, εκ της Προκηρύξεως Μετοχοποίησης της εταιρείας "ΕΛΛΗΝΙΚΑ ΠΕΤΡΕΛΑΙΑ" υπήρχε δέσμευση να εισαχθούν οι μετοχές για διαπραγμάτευση στο Χρηματιστήριο Αξιών Αθηνών μετά τη λήξη της περιόδου εγγραφών και την παράδοση όλων των τίτλων στους δικαιούχους, προκύπτουν βαρύτατες ευθύνες για τους υπεύθυνους αυτού του γεγονότος, αφού παραβιάσθηκαν όλες οι βασικές αρχές του υγιούς ανταγωνισμού, και μάλιστα με ταυτόχρονη εξαπάτηση χιλιάδων μικροεπενδυτών.

Ερωτάται η Επιτροπή πώς σκέπτεται να αντιδράσει ώστε να αποκατασταθεί η ζημία που υπέστησαν χιλιάδες επενδυτές, καθώς και το πώς σκοπεύει να παρέμβει ώστε να αποδοθούν ευθύνες στους υπαίτιους του πρωτοφανούς αυτού γεγονότος.

Απάντηση του κ. Monti εξ ονόματος της Επιτροπής

(5 Οκτωβρίου 1998)

Η Επιτροπή πληροφορεί το Αξιότιμο Μέλος ότι η υπόθεση στην οποία αναφέρεται η ερώτησή του εμπίπτει πλήρως στην αρμοδιότητα των ελληνικών αρχών εποπτείας, και κατά συνέπεια η Επιτροπή δεν δύναται να λάβει κανένα κατάλληλο μέτρο.
ΓΡΑΠΤΗ ΕΡΩΤΗΣΗ E-2734/98

υποβολή: Christine Oddy (PSE) προς την Επιτροπή

(1 Σεπτεμβρίου 1998)

Θέμα: Κλωβοί για την εκτροφή ορνίθων σε κλωβοστοιχίες

Προτίθεται η Επιτροπή να διαμορφώσει προτάσεις για την κατάργηση της χρήσης των ανωτέρω κλωβών για την εκτροφή ορνίθων ωοπαραγωγής και να εισηγηθεί ένα σύστημα υποχρεωτικής σήμανσης των αυγών, ώστε οι καταναλωτές να γνωρίζουν κάτω από ποιές συνθήκες έχουν εκτραφεί οι ωοτόκες όρνιθες;

Απάντηση του κ. Fischler εξ ονόματος της Επιτροπής

(24 Σεπτεμβρίου 1998)

Η Επιτροπή παρουσίασε πρόσφατα πρόταση στο Συμβούλιο για τα ελάχιστα επίπεδα προστασίας των ωοτόκων ορνίθων στα διάφορα συστήματα εκτροφής, συμπεριλαμβανομένων των κλωβών(1). Η πρόταση βρίσκεται τώρα υπό συζήτηση στο Συμβούλιο και διαβιβάστηκε στο Κοινοβούλιο για έκφραση γνώμης.

Οι νέες απαιτήσεις, εφόσον εγκριθούν και προταθούν, θα εφαρμόζονται σε πρόσφατα κατασκευασμένα ή ανακατασκευασμένα συστήματα από την 1η Ιανουαρίου 1999, ενώ από την 1η Ιανουαρίου 2009 σε όλα τα συστήματα εκτροφής. Γενικά, βάσει της νέας πρότασης, οι όρνιθες θα πρέπει να στεγάζονται σε σύστημα το οποίο διαθέτει χώρο για κατασκευή φωλιάς, χώρο άμμου για τη λήψη λουτρού καθώς και "κλαδιά" για το "κούρνιασμα". Τα κράτη μέλη μπορούν, εντούτοις, να επιτρέψουν παρεκκλίσεις όσον αφορά τους χώρους άμμου και φωλιάς προκειμένου να επιτρέψουν τη χρήση συστοιχιών κλωβών, υπό τον όρο ότι οι όρνιθες διαθέτουν ελάχιστο χώρο 800 cm2 ανά όρνιθα.

Η Επιτροπή προτίθεται να τροποποιήσει την ισχύουσα νομοθεσία όσον αφορά τη σήμανση των ωών (κανονισμός του Συμβουλίου (ΕΟΚ) 1907/90 της 26ης Ιουνίου 1990 σχετικά με ορισμένα πρότυπα για τα ωά; και κανονισμός της Επιτροπής (ΕΟΚ) 1274/91 της 15ης Μαΐου 1991 για τη θέσπιση λεπτομερών κανόνων για την εφαρμογή του κανονισμού (ΕΟΚ) 1907/90 για ορισμένα πρότυπα εμπορίας για τα ωά(2)) προκειμένου να εξασφαλίσει την σήμανση όλων των επιτραπέζιων ωών που παράγονται στην Κοινότητα. Οι διατάξεις αυτές θα είναι προαιρετικές για τις τρίτες χώρες. Με το εν λόγω σύστημα σήμανσης, θα είναι δυνατόν για τους καταναλωτές να διακρίνουν τα επιτραπέζια ωά που παράγονται στην Κοινότητα από εκείνα που παράγονται σε τρίτες χώρες και να ενημερώνονται σχετικά με τις συνθήκες εκτροφής των ορνίθων. Έτσι, θα εξαρτάται πλέον από τους ευρωπαίους καταναλωτές να επιλέγουν τον τύπο των επιτραπέζιων ωών που προτιμούν.

(1) ΕΕ C 123 της 22.4.1998.

(2) ΕΕ L 173 της 6.7.1990.
ΓΡΑΠΤΗ ΕΡΩΤΗΣΗ E-2311/98

υποβολή: Monica Baldi (PPE) προς την Επιτροπή

(22 Ιουλίου 1998)

Θέμα: Συμφωνίες του Σένγκεν και ασφάλεια στα αεροδρόμια

Λαμβάνοντας υπόψη τις συμφωνίες του Σένγκεν και την άρση των τελωνειακών ελέγχων στο εσωτερικό της Ενιαίας Αγοράς με ποιόν τρόπο θεωρεί η Επιτροπή ότι μπορεί να εξασφαλίσει επαρκές επίπεδο ασφάλειας για τους πολίτες στα αεροδρόμια ιδίως όταν το προσωπικό είναι μειωμένο και παρατηρείται μεγάλη κυκλοφορία και ροή επιβατών όπως στην περίπτωση του αεροδρομίου της Φλωρεντίας που αποτελεί ενδιάμεσο σταθμό;

Προτίθεται η Επιτροπή να επιτηρεί ή να μεριμνήσει για την εξασφάλιση της τήρησης των διατάξεων που ισχύουν στον τομέα της ασφάλειας;

Απάντηση του κ. Monti εξ ονόματος της Επιτροπής

(23 Οκτωβρίου 1998)

Η Επιτροπή θεωρούσε ανέκαθεν ότι ο στόχος της κατάργησης των ελέγχων των προσώπων και των εμπορευμάτων στα εσωτερικά σύνορα που αναφέρεται στο άρθρο 7Α της συνθήκης ΕΚ αφορά μόνο την κατάργηση των "συνοριακών ελέγχων", δηλ. των ελέγχων που πραγματοποιούνται λόγω ή έπ' ευκαιρία της διάβασης ενός εσωτερικού συνόρου. Αντίθετα, οι έλεγχοι που διενεργούν τα κράτη μέλη ή οι μεταφορείς κατά την επιβίβαση σε ένα μέσο εναέριας ή θαλάσσιας μεταφοράς προκειμένου να εξασφαλισθεί η ασφάλεια των προσώπων και των αγαθών κατά τη διάρκεια της μεταφοράς δεν πρέπει να επηρεάζονται από την πραγματοποίηση του στόχου της δημιουργίας ενός χώρου χωρίς εσωτερικά σύνορα. Πράγματι, οι έλεγχοι αυτοί πραγματοποιούνται ανεξάρτητα από το είδος της εναέριας μεταφοράς (εσωτερική, ενδοκοινοτική ή διεθνής).

Υπό την έννοια αυτή, το πρώτο άρθρο, παράγραφος 2 του κανονισμού αριθ.3925/91 του Συμβουλίου της 19ης Δεκεμβρίου 1991 για την κατάργηση των ελέγχων και διατυπώσεων που εφαρμόζονται στις χειραποσκευές και τις παραδιδόμενες αποσκευές προσώπων που πραγματοποιούν ενδοκοινοτικές πτήσεις καθώς και στις αποσκευές των προσώπων που πραγματοποιούν ενδοκοινοτικό θαλάσσιο ταξίδι(1) προβλέπει ότι "ο παρών κανονισμός εφαρμόζεται με την επιφύλαξη των ελέγχων ασφαλείας που διενεργούνται στις αποσκευές από τις αρχές των κρατών μελών, τις λιμενικές ή αερολιμενικές αρχές ή τους μεταφορείς". Η Επιτροπή στην πρότασή της για μια οδηγία του Συμβουλίου σχετικά με την κατάργηση των ελέγχων των προσώπων στα εσωτερικά σύνορα(2), ακολούθησε την ίδια προσέγγιση.

Η Επιτροπή δεν διαθέτει στοιχεία που της επιτρέπουν να θεωρεί ότι η δημιουργία ενός χώρου χωρίς σύνορα προκάλεσε την την επιδείνωση του επιπέδου ασφαλείας στις εναέριες ή τις θαλάσσιες μεταφορές.

(1) ΕΕ L 374 της 31.12.1991.

(2) ΕΕ C 289 της 31.10.1995.
ΓΡΑΠΤΗ ΕΡΩΤΗΣΗ E-2721/98

υποβολή: Leonie van Bladel (UPE) προς την Επιτροπή

(1 Σεπτεμβρίου 1998)

Θέμα: Άρνηση χορηγήσεως άδειας επαναπατρισμού στο Μαρόκο προς τον αντιφρονούντα κ. Serfaty

1. Γνωρίζει η Επιτροπή ότι οι αρχές του Μαρόκο δεν έχουν χορηγήσει άδεια προκειμένου να επιστρέψει στο Μαρόκο ο αντιφρονών κ. Ibrahim Serfaty, ο οποίος ζει εξόριστος στη Γαλλία ήδη από 7ετίας, αφού παρέμεινε περισσότερα από 10 χρόνια σε φυλακές στο Μαρόκο;

2. Προτίθεται η Επιτροπή να καταδικάσει την απόφαση εκτοπισμού που εξέδωσαν οι αρχές του Μαρόκο κατά το 1991 και να ζητήσει από την κυβέρνηση του Μαρόκο να επιτρέψει έστω και τώρα τον επαναπατρισμό του κ. Serfaty στο Μαρόκο καθώς και την χορήγηση σ' αυτόν των πολιτικών του δικαιωμάτων;

3. Ποια μέτρα προτίθεται να λάβει η Επιτροπή στο πλαίσιο των συμφωνιών σύνδεσης Ευρώπης-Μεσογείου εάν η κυβέρνηση του Μαρόκο εξακολουθήσει να επιμένει και να μη χορηγεί άδεια επαναπατρισμού στο Μαρόκο προς τον κ. Serfaty, ούτε και να του επιστρέφει τα πολιτικά του δικαιώματα;

Απάντηση του κ. Marín εξ ονόματος της Επιτροπής

(25 Σεπτεμβρίου 1998)

1. Η Επιτροπή παρακολουθεί την εξέλιξη του φακέλλου σε συντονισμό με τα κράτη μέλη.

2. Μια πρωτοβουλία στο φάκελο αυτό δεν είναι της αρμοδιότητας μόνο της Επιτροπής, αλλά, επίσης, και των κρατών μελών της Ευρωπαϊκής Ένωσης, σύμφωνα με τους κανόνες που έχουν καθορισθεί από το δεύτερο στυλοβάτη της Συνθήκης της Ευρωπαϊκής Ένωσης.

3. Η νέα συμφωνία συνεργασίας μεταξύ της Κοινότητας και του Μαρόκου θα εγκαθιδρύσει ένα θεσμοποιημένο πολιτικό διάλογο με τις αρχές του Μαρόκου σε όλα τα θέματα κοινού ενδιαφέροντος. Με το διάλογο αυτό, η Κοινότητα θα καταστήσει, ασφαλώς, γνωστές τις θέσεις της για το σεβασμό των ανθρώπινων δικαιωμάτων (ΔτΑ) στις μαροκινές αρχές, τόσο γενικά όσο και στις μεμονωμένες περιπτώσεις. Ο διάλογος αυτός μεταξύ εταίρων θα οικοδομηθεί στα θεμέλια των θετικών μέτρων που έχουν ήδη αρχίσει να εφαρμόζονται. Πρόκειται για δράσεις που επιδοτούνται από την Κοινότητα υπέρ της προώθησης των ΔτΑ στο Μαρόκο, όπως π.χ. η εισαγωγή της εκπαίδευσης στα ΔτΑ σε όλες τις σχολικές βαθμίδες, η ίδρυση της έδρας των ΔτΑ στη νομική σχολή του πανεπιστήμιου του Ραμπάτ ή η στήριξη των δραστηριοτήτων των κύριων μη κυβερνητικών οργανώσεων (ΜΚΟ) του Μαρόκου που ειδικεύονται στα ΔτΑ. Η προσέγγιση του διαλόγου και της χρηματοδότησης αποτελεί μακρόπνοη εργασία. Τα αποτελέσματα αυτά θα αποτελέσουν αντικείμενο διαδοχικών εκτιμήσεων εξεταζόμενα ιδίως υπό τη γωνία των επιτελεσθέντων προόδων, πριν αντιμετωπισθεί η έγκριση πιο ριζικών μέτρων, όπως η άρση των διατάξεων της συμφωνίας σε περίπτωση παραβίασης του ουσιστικού στοιχείου που αποτελούν τα ΔτΑ για την εν λόγω συμφωνία συνεργασίας.
ΓΡΑΠΤΗ ΕΡΩΤΗΣΗ E-3074/98

υποβολή: José Pomés Ruiz (PPE) προς την Επιτροπή

(9 Οκτωβρίου 1998)

Θέμα: Η διαφθορά στη Ρωσία

Η κατάσταση στην οποία βρίσκεται σήμερα η ρωσική οικονομία μας οδηγεί στο να προβλέψουμε ότι η επίλυση των προβλημάτων της θα αποτελέσει μια μακρά και δύσκολη πορεία. Όμως το θλιβερότερο όλων αποτελούν οι πληροφορίες σύμφωνα με τις οποίες καταγγέλεται η Κεντρική Τράπεζα ότι, από κοινού με άλλους φορείς, δεν έχει χρησιμοποιήσει τις πιστώσεις του ΔΝΤ για τους σκοπούς που προορίζονταν αλλά όπως επισημαίνεται, τις έχουν καταχρασθεί υψηλά ιστάμενοι ρώσοι υπάλληλοι. Ποιο είναι επί του προκειμένου το σημερινό ύψος των πιστώσεων που η ΕΕ εξακολουθεί να προορίζει για τη Ρωσία; Ποια μέτρα προτίθεται να λάβει η Επιτροπή σε επίπεδο ελέγχου των πιστώσεων που έχει ήδη χορηγήσει στη Ρωσία ή που, ενδεχομένως, πρόκειται να χορηγήσει στο μέλλον;

Απάντηση του κ. van den Broek εξ ονόματος της Επιτροπής

(10 Νοεμβρίου 1998)

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου σχετικά με την οικονομική και δημοσιονομική κατάσταση της Ρωσίας.

Σήμερα, δεν υπάρχουν εκκρεμείς πιστώσεις με τη Ρωσία. Εκείνες που είχαν χορηγηθεί το 1991 (κοινοτική εγγύηση για πιστώσεις εξαγωγής ύψους 500 εκατ. ECU και δάνειο ύψους 1.250 εκατ. ECU προς την πρώην Ένωση Σοβιετικών Σοσιαλιστικών Δημοκρατιών (ΕΣΣΔ) για επισιτιστική και ιατρική βοήθεια) επανεισπράχθηκαν πλήρως. Μακροοικονομική βοήθεια δεν χορηγήθηκε ποτέ στη Ρωσία.

Όσον αφορά τη δυνατότητα νέων πιστώσεων για να βοηθηθεί η Ρωσία να ξεπεράσει τη σημερινή οικονομική κρίση, η Επιτροπή θα ακολουθήσει τις κατευθυντήριες γραμμές που καθόρισε το Ευρωπαϊκό Συμβούλιο του Cardiff. Οποιαδήποτε μακροοικονομική βοήθεια πρέπει να παρέχεται μέσω των διεθνών χρηματοοικονομικών οργανισμών και πρέπει να συνδυάζεται με την εφαρμογή, από τη ρωσική κυβέρνηση, μιας αξιόπιστης πολιτικής οικονομικής μεταρρύθμισης.
ΓΡΑΠΤΗ ΕΡΩΤΗΣΗ E-2801/98

υποβολή: Christof Tannert (PSE) προς το Συμβούλιο

(18 Σεπτεμβρίου 1998)

Θέμα: Κώδικας συμπεριφοράς για ευρωπαïκές επιχειρήσεις που δραστηριοποιούνται σε τρίτες χώρες

Στο ψήφισμά του (A4-400/96)(1) στις 12.12.1996 "σχετικά με τα ανθρώπινα δικαιώματα στον κόσμο κατά το διάστημα 1995/1996 και την πολιτική στον εν λόγω τομέα της Ευρωπαϊκής Ένωσης" αποφάσισε το Ευρωπαϊκό Κοινοβούλιο στο άρθρο 20 τα ακόλουθα: "καλεί την Επιτροπή και το Συμβούλιο, να υποβάλουν σύντομα πρόταση για κώδικα συμπεριφοράς των ευρωπαϊκών επιχειρήσεων που δραστηριοποιούνται σε τρίτες χώρες, με τον οποίο θα υπεχρεώνονται να τηρούν τα ανθρώπινα δικαιώματα σε όλες τις μορφές τους (ατομικά δικαιώματα, κοινωνικά, οικονομικά και οικολογικά δικαιώματα), όπου θα πρέπει να υπάρχουν και μηχανισμοί ελέγχου και κυρώσεων βάσει της παρούσας προτάσεως του ΟΟΣΑ".

Τί ενέργειες έχει αναλάβει σχετικά το Συμβούλιο;

Απάντηση

(27 Νοεμβρίου 1998)

Το Συμβούλιο έλαβε δεόντως υπόψη το ψήφισμα του Ευρωπαϊκού Κοινοβουλίου της 12ης Δεκεμβρίου 1996 "για τα δικαιώματα του ανθρώπου ανά τον κόσμο την περίοδο 1995/1996 και την πολιτική της Ευρωπαϊκής Ένωσης στον τομέα των δικαιωμάτων του ανθρώπου".

Το Συμβούλιο επιβεβαιώνει τη δέσμευσή του όσον αφορά το σεβασμό των ανθρωπίνων δικαιωμάτων από τις ευρωπαϊκές επιχειρήσεις, τόσο στο εσωτερικό της Ένωσης όσο και στις τρίτες χώρες. Δεν του έχει υποβληθεί, όμως, μέχρι σήμερα, καμία συγκεκριμένη πρόταση για την θέσπιση κώδικα συμπεριφοράς των ευρωπαϊκών επιχειρήσεων που θα τους επιβάλει την υποχρέωση να σέβονται τα ανθρώπινα δικαιώματα και θα προβλέπει μηχανισμούς ελέγχου και κυρώσεις.

(1) ΕΕ C 20 της 20.1.1997, σελ. 161.
ΓΡΑΠΤΗ ΕΡΩΤΗΣΗ E-2562/98

υποβολή: Maren Günther (PPE) προς την Επιτροπή

(1 Σεπτεμβρίου 1998)

Θέμα: Χρησιμοποίηση ναρκών στο Κοσσυφοπέδιο

Τι πληροφορίες διαθέτει η Επιτροπή σχετικά με την τοποθέτηση ναρκών, ιδιαίτερα κατά προσώπων, στις περιοχές των πρόσφατων συγκρούσεων στο Κοσσυφοπέδιο;

Τι μέτρα λαμβάνει η Επιτροπή για τον τερματισμό των ναρκοθετήσεων;

Σχεδιάζει η Επιτροπή -εφόσον το επιτρέψει η πολιτική κατάσταση- να συμμετάσχει σε επιχειρήσεις άρσης ναρκοπεδίων;

Απάντηση του κ. van den Broek εξ ονόματος της Επιτροπής

(14 Σεπτεμβρίου 1998)

Η Επιτροπή δεν διαθέτει συγκεκριμένα στοιχεία για τη χρήση χερσαίων ναρκών κατά προσωπικού στο Κοσσυφοπέδιο, αν και η χρήση τέτοιων όπλων θα μπορούσε να αποτελεί ένα θλιβερό χαρακτηριστικό αυτής της κατάστασης.

Η Ένωση, στο Ευρωπαϊκό Συμβούλιο του Κάρντιφ και στις μεταγενέστερες συνεδριάσεις του Συμβουλίου γενικών υποθέσεων, καταδίκασε τη χρήση βίας στο Κοσσυφοπέδιο και επέβαλε μια σειρά οικονομικών μέτρων με στόχο τη βελτίωση της κατάστασης. Από ανθρωπιστικής απόψεως, η Επιτροπή παρουσίασε ενεργό επιτόπια δραστηριότητα, σε συνεργασία με άλλους διεθνείς οργανισμούς, τόσο στο Κοσσυφοπέδιο όσο και στις όμορες χώρες.

Ούτε η Ομοσπονδιακή Δημοκρατία της Γιουγκοσλαβίας ούτε η Αλβανία αποτελούν συμβαλλόμενα μέρη της Σύμβασης της Οττάβας για την κατάργηση των ναρκών κατά προσωπικού και, γενικά (υπάρχουν εξαιρέσεις), αυτό συνιστά απαραίτητη προϋπόθεση προκειμένου να παρασχεθεί κοινοτική συνδρομή για την άρση ναρκοπεδίων. Εν πάση περιπτώσει, η Επιτροπή δεν προτίθεται να υποστηρίξει επιχειρήσεις άρσης ναρκοπεδίων ενόσω διαρκεί η διαμάχη.

Βεβαίως, σε περίπτωση που ανακύψουν αποδεικτικά στοιχεία για τη χρήση χερσαίων ναρκών κατά προσωπικού και ιδίως αν τίθεται σε κίνδυνο η ζωή άμαχου πληθυσμού, η Επιτροπή θα καταδικάσει αυτήν την πράξη κατά τον εντονότερο δυνατό τρόπο.